
Miért központi kérdés a fordítás az idegennyelv‐tanításban?

Dolgozatom egy manapság sokat vitatott kérdésre kíván választ találni, különböző nézetek és aspektusok segítségével. A „Why is translation still a central issue in foreign language teaching? - A critical approach” címet viselő kutatói munkámban arra szeretném felhívni a figyelmet, hogy a nyelvtanítás különböző metódusai és módszertani megközelítései nem igazán beszélnek a fordításról, mint az idegen nyelv tanításának egy fontos alkotóeleméről. Sokan feleslegesnek tartják a fordítás alkalmazását az osztályteremben, kevesebben úgy gondolják, hogy igenis helye van a fordításnak az idegen nyelv oktatásában. Dolgozatom első részében egy rövid történeti áttekintést kívánok adni az idegennyelv-tanítás mérföldköveire és korszakalkotó metódusaira koncentrálva, a nyelvtani-fordító módszeren át, egészen a manapság sokat használt kommunikációs módszerig. Ugyancsak megvizsgálom a fordítás alkalmazási területeit az egyes módszerek tekintetében, valamint azt is, hogy hogyan változott a fordítás funkciója a különböző metódusok gyakorlatba történő átültetését illetően. A fordítás fogalmának tisztázása érdekében kitérek a fogalom pontos jelentésére, Daniel Gile és Klaudy Kinga taxonómiájának segítségével. Dolgozatom második felében kísérletet teszek annak megválaszolására, hogy mi vezethetett oda, hogy manapság több azon vélemények száma, mely ellenzi a fordítást az idegennyelv-oktatásban. Megvizsgálom a kurrens tankönyvek szerkezeti felépítését is: az iskolákban leggyakrabban használt tankönyvek és nyelvkönyvek tartalmaznak-e fordítási feladatokat? Ha igen, milyen szerepet töltenek be a könyv struktúrájában? Ha nem tartalmaznak, vajon miért lehet ez? Az analízis kitér ezen nyelvkönyvsorozatok tanári verziójára is, ahol az eredmények még érdekesebb képet mutatnak. Kutatásomban számot kívánok adni a magyarországi pedagógusok helyzetéről is: fel kívánom hívni a figyelmet az alkalmazott metódusok diverzitására, és arra, hogy megfér-e a fordítás a különböző módszerek sokaságában. Dolgozatom utolsó részében egy saját készítésű kérdőívvel kívánom megválaszolni a kutatásban feltett kérdéseket, majd a kérdőív eredményeire is kitérek dolgozatom konklúziójában. A kérdőívet általános, közép- és főiskolai nyelvtanárok körében töltettem ki, összesen húsz válaszadó volt segítségemre.



